## Program Hrvatske garancijske agencije za trajna obrtna sredstva

### NN 76/1998 (29.5.1998.), Program Hrvatske garancijske agencije za trajna obrtna sredstva

# **VLADA REPUBLIKE HRVATSKE**

Na temelju članka 4. stavka 4. Zakona o Hrvatskoj garancijskoj agenciji
("Narodne novine", br. 29/94 i 44/98), Vlada Republike Hrvatske je na sjednici
održanoj 21. svibnja 1998. godine donijela

## **PROGRAM**

### **HRVATSKE GARANCIJSKE AGENCIJE ZA TRAJNA OBRTNA SREDSTVA**

1. SVRHA PROGRAMA

Svrha Programa je poticanje razvoja uspješnih privatnih poduzetnika
- privatnih trgovačkih društava, obrtnika i zadruga osnovanih sukladno
Zakonu o zadrugama ("Narodne novine", broj 36/95) - u daljnjem tekstu:
poduzetnici - osiguravanjem kontinuiteta poslovanja, odobravanjem garancija
za kredite za trajna obrtna sredstva.

Hrvatska garancijska agencija (u daljnjem tekstu: HGA) u okviru ovog
Programa odobrava garancije za kredite koje su banke, štedionice i druge
pravne osobe (kreditori) odobrile poduzetnicima.

2. PRAVO NA ZAHTJEV

Zahtjev imaju pravo podnijeti poduzetnici:

1. koji imaju sjedište, odnosno prebivalište u Republici Hrvatskoj;

2. koji su 100% u privatnom vlasništvu, s time da najmanje 90% društva
mora biti u vlasništvu fizičkih osoba;

3. čiji zbroj bilance nakon odbitka gubitka iskazanog u aktivi ne prelazi
iznos 11.100.000 kuna;

4. čiji prihodi u posljednjoj godišnjoj bilanci ne prelaze iznos 22.200.000
kuna;

5. koji u posljednjih dvanaest mjeseci imaju u prosjeku najviše do 100
uposlenih;

6. koji uspješno posluju najmanje tri posljednje godine;

7. čiji koeficijent zaduženosti ne prelazi 60%;

8. čiji je mjesečni priliv na žiro račun najmanje dvostruko veći od
mjesečne otplatne rate traženog kredita.

Nema pravo na zahtjev poduzetnik (trgovačko društvo i obrt) ako je osnivač
vlasnik ili suvlasnik u dva ili više trgovačkih društava ili obrta s više
od 30% udjela u svakom od njih.

3. VRSTE PROGRAMA ZA KOJE SE MOŽE DOBITI GARANCIJA

Garancija se može odobriti isključivo za kredite koje su odobrili kreditori.

Pravo za dobijanje garancije nemaju krediti usmjereni u:

- kupnju udjela u trgovačkim društvima,

- trgovačku djelatnost,

- ugostiteljske djelatnosti koje pružaju isključivo ili pretežno usluge
točenja pića,

- sredstva javnog priopćavanja.

Kriterije i prioritete za odobravanje garancija određuje HGA, s time
da proizvodne djelatnosti i djelatnosti proizvodnih usluga imaju prioritet.

4. OPĆI UVJETI ZA IZDAVANJE GARANCIJE

HGA u sklopu ovoga Programa može izdati garanciju za kredite u iznosu
do 200.000 kuna, u visini do 80% potraživanja po osnovi glavnice kredita.

Nadzorni odbor HGA određuje u skladu s uvjetima na tržištu kapitala
najvišu kamatnu stopu za kredite za koje se može izdati garancija HGA.

Rok garancije ovisi o trajanju otplate kredita, od 1 do 5 godina, pri
čemu se vrijeme počeka otplate uključuje u navedene rokove.

Troškovi obrade zahtjeva za izdavanje garancije u HGA iznose 1% od iznosa
glavnice kredita i plaćaju se prilikom podnošenja zahtjeva.

Visina naknade za odobrenu garanciju je 1,5% od iznosa glavnice kredita
godišnje, s tim da se prva naknada plaća neposredno prije izdavanja garancije.
Visina naknade mijenja se u skladu s godišnjim planom aktivnosti HGA.

5. ZAHTJEV ZA DOBIVANJE GARANCIJE

Zahtjev za izdavanje garancije HGA predaje se na posebnom obrascu koji
se može dobiti kod kreditora. Obrazac mora biti u cijelosti i točno ispunjen
i ovjeren od strane poduzetnika i kreditora, i dostavljen HGA isključivo
putem kreditora.

Zahtjevu treba priložiti po jedan primjerak (presliku) sljedećih dokumenata:

1. Potvrde o pravnom statusu:

- za obrtnike: obrtnica, odnosno povlastica za povlaštene obrte;

- za trgovačka društva: rješenje o upisu u sudski registar i sve naknadne
izmjene u registraciji, obavijest o razvrstavanju po granama djelatnosti
Državnog zavoda za statistiku, obrazac prijave potpisa; ako ima više osnivača
- potreban je društveni ugovor o osnivanju;

- za zadruge: registracija zadruge i ugovor o osnivanju.

2. Bilanca i račun dobiti i gubitka/porezne prijave za posljednje tri
godine poslovanja i BON-2.

3. Ispunjeni Upitnik HGA o osnovnim pokazateljima poslovanja poduzetnika
(životopis poduzetnika, obrazloženje ključnih čimbenika koji su bili temelj
za traženje kredita ...).

4. Sažeto mišljenje kreditora o procjeni podnesenog kreditnog zahtjeva.

U slučajevima kada se zahtjev za izdavanje garancije odbija, HGA je
dužna pismeno obavijestiti podnositelja o svojoj odluci.

Ne postoji pravna osnova prema kojoj bi se nekome morala odobriti garancija.

6. INSTRUMENTI OSIGURANJA POVRATA I NAČIN KORIŠTENJA KREDITA

Instrumenti koje je kreditor obvezan uzimati za osiguranje vraćanja
kredita moraju biti u omjeru 1:1 u odnosu na visinu kredita, a to može
biti: zalog za nekretnine, zalog za pokretnine, kreditno sposobni jamci
i depozit. Uz navedene instrumente osiguranja obavezno se uzimaju akceptni
nalozi i mjenice korisnika kredita, te osobne mjenice vlasnika, odnosno
suvlasnika s preko 30% udjela u kapitalu društva.

Za osiguranje urednog plaćanja po osnovi naknade HGA, poduzetnik dostavlja
u HGA odgovarajući broj akceptnih naloga i mjenica.

Sredstva za koje je odobren kredit moraju se izravno doznačiti dobavljačima
u skladu s predračunima i fakturama za robu i usluge. Gotovinska isplata
kredita moguća je najviše u iznosu od 10% od ukupno odobrenog iznosa kredita.

7. KONTROLA

Kreditor je obavezan kontrolirati namjensko trošenje kredita i o svim
bitnim saznanjima izvijestiti HGA u roku od 8 dana od saznanja.

HGA ima pravo uvida u svu dokumentaciju kreditora, koja se odnosi na
kredit, kao i uvid u poslovnu dokumentaciju poduzetnika u njihovim poslovnim
prostorijama.

Tumačenje pojedinih točaka ovog Programa daje HGA.

8. OBVEZA IZVJEŠTAVANJA I INFORMIRANJA HGA

Poduzetnik je obvezan putem kreditora dostavljati godišnje financijske
izvještaje uključujući i objašnjenja, nakon njihove izrade prema zakonskim
rokovima, za cjelokupno vrijeme trajanja kredita. U slučaju kašnjenja izrade
izvještaja zbog opravdanih slučajeva, korisnik kredita dužan je predočiti
preliminarne izvještaje. O takvim kao i drugim važnim izvanrednim događajima
poduzetnik je dužan odmah izvijestiti banku odnosno štedionicu, koje su
u obvezi izvještavanja HGA.

9. ZAVRŠNE ODREDBE

Provedbene akte za ovaj Program donosi HGA.

Program će se objaviti u "Narodnim novinama".

Klasa: 450-02/98-01/08
Urbroj: 5030115-98-3
Zagreb, 21. svibnja 1998.

Predsjednik
**mr. Zlatko Mateša** v. r.

Ostalo, NN 76/1998-1026